גמלת סיעוד

גמלת סיעוד היא גמלה הניתנת כשירותי סיעוד או כקצבה חודשית לקשישים סיעודים. הגמלה ניתנת במסגרת חוק ביטוח סיעוד של המוסד לביטוח לאומי שנחקק בשנת 1980 והחל להיות מיושם באפריל 1988. הגמלה נועדה לספק סיוע לקשישים התלויים בזולת לביצוע פעולות יומיומיות בסיסיות, או הזקוקים להשגחה מתמדת לשמירה על ביטחונם או על ביטחון הסובבים אותם. גמלת הסיעוד מהווה חלופה למעבר למסגרת מוסדית, כגון בית אבות, ומאפשרת לקשישים להמשיך להתגורר בביתם ובקהילה, תוך קבלת השירותים וההשגחה הנדרשים להם.

זכאות לגמלת סיעוד

על פי חוק הסיעוד, זכאות לגמלת סיעוד מותנית בעמידה במספר קריטריונים:
 גיל ותושבות – הזכאות ניתנת לתושב ישראל שהגיע לגיל הפרישה.
 מגורים – הזכאות ניתנת למי שמתגורר בביתו, בדיור מוגן או במקבץ דיור, ולא במסגרת בפיקוח משרד הבריאות או משרד הרווחה, כגון  בית חולים סיעודי או בית אבות.
 תלות בזולת – הזכאות תלויה בניקוד המתקבל במבחן תלות (ADL), הנערך על ידי נציגי המוסד לביטוח לאומי. על התובע להיות מוגדר כבעל תלות ממשית בזולת לביצוע פעולות יומיומיות.
 מבחן הכנסה – הכנסתו החודשית של התובע נמצאת בטווח שנקבע בתקנות (ראו פירוט בהמשך).
 קבלת גמלאות אחרות – התובע אינו מקבל גמלה ממשלתית אחרת בעלת אופי סיעודי, כגון גמלת שירותים מיוחדים לנכים קשים.

 מבחן הכנסה 
הזכאות לגמלה נקבעת, בין היתר, בהתאם להכנסה החודשית של התובע. הכנסה החורגת מן הטווח שנקבע בתקנות עשויה להביא להפחתה בשיעור הגמלה או לשלילתה המלאה. שיעור הגמלה מחושב ביחס לשכר הממוצע במשק:
 גמלה מלאה (100%) – לשיעור זה זכאי יחיד שהכנסתו אינה עולה על השכר הממוצע (נכון לאפריל 2025: 13,316 ש"ח), או בני זוג שהכנסתם המשותפת אינה עולה על פי 1.5 מהשכר הממוצע (נכון לאפריל 2025: 19,974 ש"ח).
 גמלה חלקית (50%) – זכאי יחיד שהכנסתו עולה על השכר הממוצע אך אינה עולה על פי 1.5 ממנו, או בני זוג שהכנסתם המשותפת אינה עולה על פי 2.25 מהשכר הממוצע (נכון לאפריל 2025, 29,961 ש"ח).
בכל המקרים, הזכאות מותנית גם בעמידה בשאר תנאי הסף הקבועים בחוק.

 הערכת תלות 
הערכת רמת התלות של התובע יכולה להתבצע על ידי הצגת מסמכים רפואיים רלוונטיים או על ידי בדיקת הערכה בבית התובע, על ידי נציג מוסמך מטעם המוסד לביטוח לאומי. בבדיקה נקבעת רמת התלות של התובע בעזרת הזולת ואת מידת בטיחותו בשהייה ללא השגחה, על ידי בחינה של מספר מדדים, ביניהם המדדים הבאים:

 ניידות – יכולת התובע לנוע בביתו, לרבות שימוש בעזרי הליכה כגון הליכון או מקל הליכה; אדם המרותק לכיסא גלגלים או למיטה נחשב כבלתי נייד.

 קימה – היכולת לעבור ממצב שכיבה לישיבה, ומישיבה לעמידה.

 הלבשה – היכולת להתפשט ולהתלבש באופן עצמאי.

 אכילה – היכולת להכין או לחמם מזון מוכן, וכן היכולו לאכול באופן עצמאי.

 היגיינה אישית – היכולת לשלוט בהפרשות גוף, והיכולת להתקלח באופן עצמאי.

 תוספת מיוחדת – תוספת ניקוד הניתנת לתובע המתגורר לבדו.

 רמות הזכאות 
רמת הזכאות לגמלה נקבעת על פי מספר נקודות התלות,שנצברו בהערכת התלות. בהתאם לרמת הזכאות נקבע מספר שעות הטיפול השבועיות להם זכאי התובע.
קיימות שש רמות זכאות:
 רמה 1 – 3-2.5 נקודות תלות; זכאות ל-5.5 שעות טיפול בשבוע.
 רמה 2 – 4.5-3.5 נקודות תלות; זכאות ל-10 שעות טיפול בשבוע.
 רמה 3 – 6-5 נקודות תלות; זכאות ל-17 שעות טיפול בשבוע, או 14 שעות למעסיקי עובד זר.
 רמה 4 – 7.5-6.5 נקודות תלות; זכאות ל-21 שעות טיפול בשבוע, או 18 שעות למעסיקי עובד זר.
 רמה 5 – 9-8 נקודות תלות; זכאות ל-26 שעות טיפול בשבוע, או 22 שעות למעסיקי עובד זר.
 רמה 6 – 10.5-9.5 נקודות תלות; זכאות ל-30 שעות טיפול בשבוע, או 26 שעות למעסיקי עובד זר.
מספר השעות שלעיל מתייחס למקבלי גמלה מלאה (100%). מקבלי גמלה חלקית (50%) זכאים למחצית מכמות השעות.

 קבלת גמלה כספית 
בשנת 2010 הושק פיילוט בליווי מכון מאיירס-ג'וינט-ברוקדייל, במסגרתו חלק מן הזכאים לגמלה המעסיקים עובד זר יכלו לבחור לקבל את הגמלה בכסף במקום בשעות טיפול בבית. בעקבות הצלחת הניסוי, ונכון לספטמבר 2025, כל זכאי המעסיק עובד זר סיעודי רשאי לבחור בקבלת הגמלה כגמלה כספית.

 סל שירותים 
הזכאים לגמלה רשאים לבחור שירותים סיעודיים מתוך סל שירותים הקבוע בחוק, המיועד לאפשר ניהול שגרת חיים תקינה ולהקל על בני המשפחה. השירותים המוצעים הם השתתפות במרכז יום, חברות בקהילה תומכת, לחצן מצוקה, שירותי כביסה ומוצרי ספיגה. את השירות בפועל מספקות חברות סיעוד וארגונים המוכרים על ידי המוסד לביטוח לאומי כנותני שירות.

 קישורים חיצוניים 
 אתר המוסד לביטוח לאומי
 מידע כללי בנושא סיעוד קשישים

 מהי גמלת סיעוד, באתר חברת הסיעוד עמל ומעבר

 הערות שוליים 

קטגוריה:סיעוד
קטגוריה:ביטוח לאומי
קטגוריה:ישראל: רווחה